
PËR VLERËSIMIN E PUNËS SË INSPEKTORATIT TË LARTË TË DEKLARIMIT DHE KONTROLLIT TË PASURIVE PËR VITIN 2005


Kuvendi i Shqipërisë,
- duke njohur dhe mbështetur punën e Inspektoratit të Lartë të Deklarimit dhe Kontrollit të Pasurive, si një institucion i pavarur që merret me administrimin dhe kontrollin e deklarimit të pasurisë, të detyrimeve financiare dhe parandalimin e konfliktit të interesave, sipas përcaktimeve të bëra në ligj, për të zgjedhurit, për nëpunësit publikë, për familjarët e tyre dhe për personat e lidhur me ta;
- duke vlerësuar veprimtarinë e këtij institucioni për përmirësimin e kuadrit ligjor për zhvillimin e një procesi sa më transparent për kontrollin e deklarimit të pasurive;
- duke përkrahur dhe nxitur kontributin e këtij institucioni për forcimin e strukturave përgjegjëse për luftën kundër korrupsionit;
pasi u njoh me Raportin Vjetor të Inspektoratit të Lartë të Kontrollit dhe Deklarimit të Pasurive për vitin 2005, në bazë të nenit 39 pika 1 të ligjit nr.9049, datë 10.4.2003 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë” dhe nenit 103 pika 2 të Rregullores së Kuvendit, konstaton:
- është dëshmuar vullnet dhe profesionalizëm në procesin e deklarimit dhe kontrollit të pasurisë dhe detyrimeve financiare për personat që përcaktohen në ligj, në harmonizim edhe me përmbushjen e detyrimeve që lindin me ligjin nr.9367, datë 7.4.2005 “Për parandalimin e konfliktit të interesave”, të ndryshuar;
- është rritur bashkëpunimi me institucionet shtetërore dhe me ekspertë shqiptarë dhe të huaj në kuadër të zhvillimit të një veprimtarie vendimmarrëse sa më të drejtë e në përputhje me ligjin;
- i është kushtuar një kujdes i veçantë trajnimit të punonjësve të këtij institucioni në luftën kundër korrupsionit dhe krimit ekonomik.
Kuvendi kërkon që për vitin 2006 t’u kushtohet vëmendje e veçantë këtyre objektivave:
- angazhimit maksimal dhe korrektësisë në zbatimin e legjislacionit për administrimin e deklarimit të pasurisë, të detyrimeve financiare dhe kontrollin e këtij deklarimi, si edhe për parandalimin e konfliktit të interesave, sipas përcaktimeve të bëra në ligj;
- bashkëpunimit me institucionet e tjera në luftën kundër korrupsionit dhe krimit ekonomik;
- trajnimit të autoriteteve përgjegjëse, për të përmirësuar cilësinë e shërbimit që ato ofrojnë në procesin e deklarimit.

Tiranë më 13.4.2006

